У пачатку сустрэчы Валерый Мікалаевіч Галубоўскі звярнуўся да гісторыі руху WorldSkills, які пачаўся ў нашай краіне зусім нядаўна. Але за гэты час назіраецца станоўчая дынаміка яго развіцця, расце колькасць удзельнікаў спаборніцтваў, павышаецца актыўнасць заказчыкаў кадраў, пашыраецца кола прафесійных кампетэнцый. Напрыклад, на другім нацыянальным чэмпіянаце было прадстаўлена 33 кампетэнцыі, у якіх паказвалі сваё майстэрства каля 300 канкурсантаў. Адметна і тое, што конкурсныя пляцоўкі нацыянальных чэмпіянатаў з задавальненнем наведвалі тысячы школьнікаў. Напэўна, гледзячы на высокатэхналагічнае абсталяванне, на якім дэманстравалі свае прафесійныя навыкі навучэнцы, на ўкараненне інфармацыйных тэхналогій, дзеці маглі пранікнуцца новым прывабным і цікавым вобразам рабочага. Хто ведае, магчыма, многія школьнікі, пакідаючы тады арэну нацыянальнага чэмпіянату, вярталіся дамоў з думкай паспытаць сябе ў рабочай прафесіі.У цэлым нацыянальны чэмпіянат наведалі больш за 6 тысяч чалавек.